钦定古今图书集成/方舆汇编/职方典/第1453卷 > 《月令章句》后魏太史令陈卓定郡国所入宿度
## 钦定古今图书集成/方舆汇编/职方典/第1453卷 > 《月令章句》后魏太史令陈卓定郡国所入宿度

固已详言之矣。而《旧志》载滇分野，杂引《星经》，卒无定论。其曰：太白主益州，盖太白秦分神，主华岳，华山属少阴，万物由此而化生，故金星位焉。又少昊为白帝，治西岳，上应井、鬼之精，下镇秦之分野。故《天官书》曰：“秦之疆也，候在太白。” 太白主秦晋、巴蜀、羌、髳诸国，梁雍以西之地皆属焉。是太白主益州之说，盖通秦、蜀而言，非专为滇言之也。又曰：“北斗第二星主益州。《星经》以五亥夜候北斗第二星，乙亥为汉中，丁亥为永昌，己亥为巴郡牂牁，辛亥为广陵，癸亥为犍为。” 《观象玩占》曰：“北斗一星主秦，二星主楚，三星主梁，四星主吴，五星主赵，六星主燕，七星主齐。” 则北斗第二星，非专主益州分野明矣。司马迁曰：“觜、觿、参益州，东井、舆鬼雍州。” 班固则曰：“秦地东井、舆鬼之分，其界尽于西南，牂牁、越隽益州。” 固去迁未远，若以史迁之言为然，班固以同代史官，不当更而定之矣。又考四川成都井鬼分野，入参一度，顺庆参井，松潘叠溪觜参，东川属参，是觜参固与滇无与矣。而志滇者犹曰半属觜参，半属井鬼，又以迤东为觜、参，迤西为井鬼。聚讼纷纷，究同扪籥。是皆徒袭乎《星经》之说，而未考乎分野之实也。夫分野之定，起于井鬼。唐一行以山河两戒论星野，谓南河、北河分夹东井，为天之阙门，主关梁，所以界天之南北也。故北河曰北戒，为北戍衡星；南河曰南戒，为南戍权星。两戒之间，七曜之中道出焉。春分昏中，两河当于午位。就此时之中星观之，井在赤道之北，黄道经其内，恰值嵩高之上。以是知天之高者惟北辰，而井与北极最近。地之高者惟昆仑，而秦、蜀滇与昆仑为近，故定分野者必以此为准矣。又《天汉经》井，自井而向西北，参、觜次之，毕、昴次之，娄、胃、奎、壁、室又次之，此由西北而渐下之大略也。自井而向东南，南河次之，舆鬼、弧矢次之，柳星、张、翼、轸又次之，此由东南而渐下之大略也。故天官家以黄河内外水之归东海者为北河，以长江内外水之归南海者为南河，因水势南北分合为星野，南北所主，此又自天汉而断之也。夫南河、北河两星，列于井之南北，于此求之，秦在西北，则黄道所经之井，即秦分野；蜀在秦西南，则近参之井，即蜀分野；滇又在蜀之南，则近鬼之井，即滇分野。是滇在井鬼之间明矣。且天狼弧矢在井鬼之南，主南彝、艮缅诸司之地。占南彝者必于狼，则志滇分野者亦必于井鬼，此又象之彰彰可据者也。虽天道渺茫，非可臆测，而以云汉与地势之高下揆之亦概可识矣。世有《甘石》，当必能辨之。